BEGRUNDELSE

1.BAGGRUND FOR FORSLAGET

•Forslagets begrundelse og formål

Kommissionen lancerede i sin meddelelse af 11. december 2019 en europæisk grøn pagt for Den Europæiske Union og dens borgere. Meddelelsen bekræfter nok engang Kommissionens tilsagn om at tackle de klima- og miljøudfordringer, der er denne generations helt store opgave. Det er en ny vækststrategi, der sigter mod at omstille Unionen til et retfærdigt og velstående samfund med en moderne, ressourceeffektiv og konkurrencedygtig økonomi, hvor der i 2050 ikke længere er nogen nettoemissioner af drivhusgasser, og hvor den økonomiske vækst er afkoblet fra ressourceanvendelsen. Den europæiske grønne pagt udgør en integreret del af Kommissionens strategi for gennemførelse af FN's 2030-dagsorden og målene for bæredygtig udvikling. Målet om at opnå en klimaneutral Europæisk Union senest i 2050 fik opbakning fra Det Europæiske Råd i dets konklusioner af 12. december 2019 og af Europa-Parlamentet i dets beslutning af 15. januar 2020.

I den europæiske grønne pagt opfordres der navnlig til at fremskynde omstillingen til en bæredygtig og intelligent mobilitet, da transportsektoren tegner sig for en fjerdedel og støt voksende andel af Unionens drivhusgasemissioner. For at opnå klimaneutralitet skal transportemissionerne reduceres med 90 % frem mod 2050. Alle transportformer skal bidrage til reduktionen. Som led i den europæiske grønne pagt bebudede Kommissionen en strategi for bæredygtig og intelligent mobilitet, der skal vedtages i 2020, og som vil imødegå denne udfordring og favne alle emissionskilder. Blandt andre påtænkte foranstaltninger bør en væsentlig andel af de 75 % af landtransporten, der i dag foretages på vej, flyttes over på jernbaner og indre vandveje.

Jernbanetransport skal som er en af de mest miljøvenlige og energieffektive transportformer spille en væsentlig rolle med hensyn til at fremskynde reduktionen af transportemissioner. Jernbanesektoren er i det store og hele elektrificeret og udleder langt mindre CO2 end tilsvarende vej- eller lufttransport. Det er også den eneste transportform, der har reduceret CO2-emissionerne næsten kontinuerligt siden 1990 til trods for stigende transportmængder: I 2016 tegnede denne transportform sig for blot 0,5 % af CO2-emissionerne fra alle transportformer. Dertil kommer, at jernbanetransport kun står for 2 % af Unionens samlede energiforbrug til transport, selv om den i 2016 stod for 11,2 % af transporten af gods og 6,6 % af passagertransporten ud af alle transportformer. Energiforbruget til jernbanetransport er mindsket i perioden 1990-2016, og der anvendes i stigende grad vedvarende energikilder.

Samtidig med, at andelen af personbefordring med jernbane i Unionens landbaserede transport steg fra 7,0 % til 7,6 % mellem 2007 og 2016, er jernbanesektorens andel af Unionens landbaserede godstransport efter at være toppet i 2011 (19 %) faldet til 16,65 % i 2017. Der er stadig mange hindringer for at opnå et ægte fælles europæisk jernbaneområde, herunder mht. behovet for at minimere støj. Overvindelsen af disse hindringer vil tillige med omkostningsreduktion og hurtigere innovation gøre det muligt for jernbanesektoren at virkeliggøre sit fulde potentiale. Jernbanesektoren må derfor styrkes yderligere for at blive mere attraktiv som transportmiddel for rejsende og virksomheder, der både opfylder deres daglige og mere langsigtede behov for mobilitet. En forøgelse af andelen af passagerer og gods, der befordres/transporteres med jernbane, vil også bidrage til at mindske både trafikbelastningen og emissionerne, som er til fare for menneskers sundhed, navnlig luftforurening.

Forslaget om at erklære 2021 "Det europæiske år for jernbanetransport" tilsigter at fremme jernbanetransport i tråd med de mål, der er fastsat i Kommissionens meddelelse om en europæisk grøn pagt, bl.a. med hensyn til bæredygtig og intelligent mobilitet. Gennem projekter, debatter, arrangementer, udstillinger og initiativer i hele Europa vil det europæiske år for jernbanetransport fremme jernbanetransport som en attraktiv og bæredygtig mobilitetsløsning i hele Europa til gavn for borgere, virksomheder og myndigheder, idet der lægges vægt på den EU-dækkende og innovative dimension. Ved at tage kontakt til borgerne, uden for jernbanesektoren og gennem særlige arrangementer og kommunikationskampagner, vil initiativet tilskynde flere borgere og virksomheder til at benytte jernbanetransport.

2021 er et vigtigt år for Unionens politik på jernbaneområdet. Det bliver det første fulde år, hvor de regler, der er vedtaget i den fjerde jernbanepakke, dvs. om åbning af markedet for indenlandsk passagerbefordring og nedbringelse af omkostninger og administrative byrder for jernbanevirksomheder, der opererer i hele Unionen, vil blive gennemført i Unionen som helhed. Der er en voksende interesse i befolkningen for jernbanetransport, herunder med nattog, i en række medlemsstater, hvilket også fremgår af populariteten af #DiscoverEU. Desuden vil den internationale kunstfestival "Europalia" i 2021 fokusere på jernbanernes indflydelse på kunsten og fremhæve jernbanernes rolle som en stærk drivkraft for social, økonomisk og industriel forandring. 2021 anses derfor for at være en yderst velvalgt tidspunkt for dette initiativ.

Som det var tilfældet med alle tidligere Europæiske År, er hovedformålet at øge bevidstheden om udfordringer og muligheder og fremhæve Unionens rolle som drivkraft for fælles løsninger. Formålet med det europæiske år for jernbanetransport er at fremme og støtte Unionens, medlemsstaternes samt regionale og lokale myndigheders og andre organisationers indsats for at øge andelen af passagerer og gods, der befordres/transporteres med jernbane. Det europæiske år bør navnlig fremme jernbanetransport som en bæredygtig, innovativ og sikker transportform ved at tage kontakt til den brede offentlighed, især ungdommen. Jernbanetransportens europæiske, tværnationale dimension, som bringer borgerne tættere sammen, gør det muligt for dem at udforske Unionen i al dens mangfoldighed, fremmer samhørighed og bidrager til at integrere Unionens indre marked, bør ligeledes fremhæves. Endvidere bør jernbanetransportens bidrag til Unionens økonomi, industri og samfundet som helhed øges, og jernbanetransport bør fremmes som et vigtigt element i forbindelserne mellem Unionen og tredjelande, navnlig landene i det vestlige Balkan.

•Sammenhæng med de gældende regler på samme område

Som tidligere nævnt vil det europæiske år for jernbanetransport fremme jernbanetransport i tråd med de mål, der er fastsat i Kommissionens meddelelse om en europæisk grøn pagt, bl.a. med hensyn til bæredygtig og intelligent mobilitet. Det vil også udbygge eksisterende jernbanerelaterede initiativer og politikker såsom åbningen af markedet for indenlandsk passagerbefordring og mindske omkostningerne og den administrative byrde for jernbanevirksomheder, der opererer i hele Unionen. I tråd med andre Europæiske År vil foranstaltningerne omfatte oplysnings- og pr-kampagner, arrangementer, projekter og initiativer på EU-plan samt på nationalt, regionalt og lokalt plan. De vil tjene til at formidle hovedbudskaber og information om eksempler på god praksis.

Det europæiske år vil give lejlighed til at opmuntre medlemsstaternes myndigheder og sektoren til at samarbejde om at fremme jernbanetransport. Der vil blive gjort alt for at sikre, at de aktiviteter, der tilrettelægges i løbet af det europæiske år, er skræddersyet efter behov og omstændigheder i de enkelte medlemsstater. Medlemsstaterne anmodes derfor om at udpege en national koordinator med ansvar for at tilrettelægge deres deltagelse i det europæiske år for jernbanetransport. Der nedsættes en europæisk styringsgruppe med repræsentanter for de nationale koordinatorer. Kommissionen indkalder de nationale koordinatorer til møder for at koordinere gennemførelsen af det pågældende europæiske år og udveksle oplysninger om dets gennemførelse på nationalt plan og EU-plan.

•Sammenhæng med Unionens politik på andre områder

Det europæiske år for jernbanetransport har tilknytning til andre af Unionens politikområder såsom regionaludvikling, industriel konkurrenceevne, bæredygtig turisme, innovation, beskæftigelse, uddannelse, ungdom, kultur og tilgængelighed for handicappede samt Unionens forbindelser med nabolandene. Det vil understrege jernbanetransportens europæiske, tværnationale dimension som et middel til at transportere gods, rejse, udforske og knytte kontinentet sammen på en bæredygtig og fremtidsorienteret måde. Nogle aktiviteter inden for rammerne af det europæiske år kan eventuelt finansieres af eksisterende EU-programmer såsom Horisont Europa, Connecting Europe-faciliteten, Unionens struktur- og investeringsfonde, Et Kreativt Europa, Erasmus+, DiscoverEU eller Europa for Borgerne.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Retsgrundlaget for forslaget er artikel 91 i traktaten om Den Europæiske Unions funktionsmåde (TEUF). I artikel 91 præciseres det nemlig, at med henblik på gennemførelsen af artikel 90 i TEUF og under hensyntagen til transportspørgsmålenes særlige karakter fastsætter Europa-Parlamentet og Rådet efter den almindelige lovgivningsprocedure og efter høring af Det Økonomiske og Sociale Udvalg og Regionsudvalget passende bestemmelser. Ifølge artikel 90 i TEUF søges traktaternes mål nået inden for rammerne af en fælles transportpolitik. Hovedformålet med det foreliggende forslag er at øge andelen af passagerer og gods, der befordres/transporteres med jernbane. Dette mål er derved omfattet af artikel 91 i TEUF.

•Nærhedsprincippet (for områder, der ikke er omfattet af enekompetence)